A TANÁCS 492/2009/EK RENDELETE
(2009. május 25.)
a közös halászati politika területét érintő tizennégy elavult rendelet hatályon kívül helyezéséről
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 37. cikkére,
tekintettel az 1985. évi csatlakozási okmányra és különösen annak 162. cikkére, 163. cikke (3) bekezdésére, 164. cikke (2) bekezdésére, 165. cikke (8) bekezdésére, 171. cikkére, 349. cikke (5) bekezdésére, 350. cikkére, 351. cikke (5) bekezdésére, 352. cikke (9) bekezdésére és 358. cikkére,
tekintettel a halászati erőforrások közös halászati politika alapján történő védelméről és fenntartható kiaknázásáról szóló, 2002. december 20-i 2371/2002/EK tanácsi rendeletre (1) és különösen annak 20. cikkére,
tekintettel a 2003. évi csatlakozási okmányra, és különösen annak 24. cikkére, valamint VI., VIII., IX. és XII. mellékletére,
tekintettel a Bizottság javaslatára,
tekintettel az Európai Parlament véleményére,
mivel:
(1)
A közösségi jog átláthatósága alapvetően fontos elemét képezi a jobb jogalkotási stratégiának, amelynek végrehajtása a közösségi intézményekben folyamatban van. Ebben az összefüggésben a hatályos szabályozásból helyénvaló eltávolítani azokat a jogszabályokat, amelyeknek tényleges joghatásuk már nincsen.
(2)
A közös halászati politika területét érintő alábbi rendeletek - jóllehet még hatályban vannak - elavulttá váltak:
-
A Tanács 1982. december 21-i 31/83/EGK rendelete a part menti halászati ágazat és akvakultúra szerkezeti átalakítására vonatkozó ideiglenes közös intézkedésről (2). Az említett rendeletnek már nincs joghatása, mivel az 1982. évi beruházási projektek közösségi finanszírozására vonatkozott.
-
A Tanács 1985. november 4-i 3117/85/EGK rendelete a szardínia után járó kompenzációs támogatás odaítélésére vonatkozó általános szabályok megállapításáról (3). Az említett rendeletnek már nincs joghatása, mivel eredetileg a Spanyolország Európai Közösséghez történő csatlakozását követő átmeneti időszakban való alkalmazásra szánták.
-
A Tanács 1985. december 31-i 3781/85/EGK rendelete a Spanyolország és Portugália csatlakozási okmányában szereplő, a halászatra vonatkozó egyes rendelkezéseknek meg nem felelő gazdasági szereplők tekintetében hozandó intézkedések megállapításáról (4). Az említett rendeletnek már nincs joghatása, mivel eredetileg a Spanyolország Európai Közösséghez történő csatlakozását követő átmeneti időszakban való alkalmazásra szánták.
-
A Tanács 1987. október 19-i 3252/87/EGK rendelete a halászati ágazatban végzett kutatás összehangolásáról és ösztönzéséről (5). Az említett rendeletnek már nincs joghatása, mivel e kérdést most már a halászati ágazatban az adatok gyűjtésére, kezelésére és felhasználására szolgáló közösségi keretrendszer létrehozásáról, valamint a közös halászati politika tekintetében a tudományos tanácsadás támogatásáról szóló 199/2008/EK tanácsi rendelet (6) szabályozza.
-
A Tanács 1990. december 4-i 3571/90/EGK rendelete a közös halászati politikának a korábbi Német Demokratikus Köztársaság területén történő végrehajtására irányuló különféle intézkedések bevezetéséről (7). Az említett rendeletnek már nincs joghatása, mivel eredetileg a német újraegyesítést követő átmeneti időszakban való alkalmazásra szánták.
-
A Tanács 1991. november 28-i 3499/91/EGK rendelete a földközi-tengeri halászati erőforrások védelmére és kezelésére vonatkozó kutatásokra és kísérleti projektekre vonatkozó közösségi keret létrehozásáról (8). Az említett rendeletnek már nincs joghatása, mivel e kérdést most már a földközi-tengeri halászati erőforrások fenntartható kiaknázásával kapcsolatos irányítási intézkedésekről, a 2847/93/EGK rendelet módosításáról és az 1626/94/EK rendelet hatályon kívül helyezéséről szóló, 2006. december 21-i 1967/2006/EK tanácsi rendelet (9) szabályozza.
-
A Tanács 1994. május 30-i 1275/94/EK rendelete a Spanyolország és Portugália csatlakozási okmányának halászatról szóló fejezeteiben meghatározott rendszer kiigazításáról (10). Az említett rendeletnek már nincs joghatása, mivel eredetileg a Spanyolország Európai Közösséghez történő csatlakozását követő átmeneti időszakban való alkalmazásra szánták.
-
A Tanács 1999. június 24-i 1448/1999/EK rendelete egyes földközi-tengeri halászati tevékenységek irányításáról szóló átmeneti intézkedések bevezetéséről és az 1626/94/EK rendelet módosításáról (11). Az említett rendeletnek már nincs joghatása, mivel e kérdést most már az 1967/2006/EK rendelet szabályozza.
-
A Tanács 2001. február 14-i 300/2001/EK rendelete az Ír-tenger tekintetében (ICES VIIa körzet) a közönségestőkehal-állomány helyreállítását célzó, 2001-ben alkalmazandó intézkedések megállapításáról (12). Az említett rendeletnek már nincs joghatása, mivel időbeli hatályát egy olyan időszakra szándékozták kiterjeszteni, amely már elmúlt.
-
A Tanács 2001. december 17-i 2561/2001/EK rendelete az 1999-ig a Marokkóval kötött halászati megállapodás által érintett halászhajók és halászok szerkezetváltásának támogatásáról (13). Az említett rendeletnek már nincs joghatása, mivel a hatálya alá tartozó, a nemzeti flották szerkezetátalakítására vonatkozó tervek már befejeződtek.
-
A Tanács 2002. december 20-i 2341/2002/EK rendelete a bizonyos halállományokra és halállomány-csoportokra vonatkozó, halfogási korlátozások alá tartozó vizeken tartózkodó közösségi hajókon és a közösségi vizeken alkalmazandó halászati lehetőségeknek és kapcsolódó feltételeknek a 2003. évre történő meghatározásáról (14). Az említett rendeletnek már nincs joghatása, mivel célja a 2003. évben folytatott halászati tevékenységek irányítása volt.
-
A Tanács 2002. december 20-i 2372/2002/EK rendelete a Prestige-ből származó olajszennyeződés által érintett spanyol halászat, kagyló- és rákhalászati iparág, valamint az akvakultúraágazat kártalanítására szolgáló egyedi intézkedések bevezetéséről (15). Az említett rendeletnek már nincs joghatása, mivel a hatálya alá tartozó kártalanítási program már befejeződött.
-
A Tanács 2003. december 19-i 2287/2003/EK rendelete a bizonyos halállományokra és halállomány-csoportokra vonatkozó, halfogási korlátozások alá tartozó vizeken tartózkodó közösségi hajókon és a közösségi vizeken alkalmazandó halászati lehetőségeknek és kapcsolódó feltételeknek a 2004. évre történő meghatározásáról (16). Az említett rendeletnek már nincs joghatása, mivel célja a 2004. évben folytatott halászati tevékenységek irányítása volt.
-
A Tanács 2005. december 22-i 52/2006/EK rendelete a bizonyos halállományokra és halállomány-csoportokra vonatkozó, a Balti-tengeren alkalmazandó halászati lehetőségeknek és kapcsolódó feltételeknek a 2006. évre történő meghatározásáról (17). Az említett rendeletnek már nincs joghatása, mivel célja a 2006. évben folytatott halászati tevékenységek irányítása volt.
(3)
A jogbiztonság és az egyértelműség érdekében az elavult rendeleteket hatályon kívül kell helyezni,
ELFOGADTA EZT A RENDELETET:
1. cikk
Hatályon kívül helyezendő rendeletek
A 31/83/EGK, 3117/85/EGK, 3781/85/EGK, 3252/87/EGK, 3571/90/EGK, 3499/91/EGK, 1275/94/EK, 1448/1999/EK, 300/2001/EK, 2561/2001/EK, 2341/2002/EK, 2372/2002/EK, 2287/2003/EK és 52/2006/EK rendelet hatályát veszti.
2. cikk
Hatálybalépés
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. május 25-én.